MEABHRÁN MÍNIÚCHÁIN

De bhun Airteagal 395(1) de Threoir 2006/112/CE ón gComhairle an 28 Samhain 2006 maidir leis an gcomhchóras cánach breisluacha (‘an Treoir maidir le CBL’), féadfaidh an Chomhairle, ag gníomhú di d’aon toil ar thogra ón gCoimisiún, údarú a thabhairt d’aon Bhallstát bearta speisialta a chur i bhfeidhm de mhaolú ar fhorálacha na Treorach sin chun an nós imeachta um bailiú CBL a shimpliú nó chun cineálacha áirithe imghabhála nó seachanta cánach a chosc.

Le litir a cláraíodh leis an gCoimisiún an 19 Aibreán 2022, d’iarr an Iodáil síneadh ar an maolú ar Airteagal 26(1), pointe (a), agus ar Airteagal 168 den Treoir maidir le CBL a chuireann sí i bhfeidhm faoi láthair. D’iarr an Coimisiún tuilleadh faisnéise an 2 Bealtaine 2022 agus chuir an Iodáil na soiléirithe a iarradh ar fáil an 1 Meitheamh 2022. Iarrann an Iodáil údarú chun leanúint de mhaolú ar Airteagal 168 den Treoir maidir le CBL, trí theorannú a dhéanamh go dtí 40 % ar an gceart asbhainte CBL ar ionchur i gcás CBL arna muirearú ar chaiteachas a bhaineann le mótarfheithiclí bóthair nach chun críoch gnó amháin a úsáidtear iad. Ina theannta sin, iarrann an Iodáil údarú chun leanúint de mhaolú ar Airteagal 26(1), pointe (a), den treoir chéanna trí dhíolúine ó CBL a thabhairt i gcás úsáid feithiclí chun críoch príobháideach ar feithiclí iad a áirítear ar shócmhainní gnólachta duine inchánach, i gcás ina bhfuil na feithiclí sin faoi réir srian ar an gceart asbhainte. I gcomhréir le hAirteagal 395(2) den Treoir maidir le CBL, chuir an Coimisiún na Ballstáit eile ar an eolas le litir dar dáta an 23 Meitheamh 2022 maidir leis an iarraidh a rinne an Iodáil. Le litir dar dáta an 24 Meitheamh 2022, thug an Coimisiún fógra don Iodáil go raibh an fhaisnéis uile aige a mheas sé a bheith riachtanach chun breithmheas a dhéanamh ar an iarraidh.

1.COMHTHÉACS AN TOGRA

•Forais agus cuspóirí an togra

D’fhéadfadh sé gur dheacair an ceart asbhainte a fheidhmiú nuair is féidir earraí a úsáid go príobháideach nó chun críocha gnó gan idirdhealú. Sna cásanna sin, d’fhéadfadh sé gur chasta an rud an cóimheas idir an úsáid ghnó agus an úsáid neamhghnó a dhéanamh amach agus d’fhéadfadh sé go gcruthófaí deacrachtaí agus céimeanna maorlathais suntasacha trí iniúchtaí lena ndeimhneofaí an cóimheas sin, do na húdaráis chánach agus do dhaoine inchánach araon. Go deimhin, d’fhéadfadh sé go dtiocfadh díospóidí dá bharr a bheadh costasach agus a d’ídeodh anmhórán ama. Ó thaobh na praiticiúlachta de, bíonn sé dodhéanta in amanna a fhíorú cén úsáid iarbhír a bhaintear as feithiclí, úsáid a mbeadh de thoradh uirthi (go bhféachfaí le) calaois CBL a dhéanamh (trí choinneáil taifead neamh-iontaofa, mar shampla) agus a dtiocfadh mar iarmhairt uirthi laghdú ar an ioncam CBL. Is cuideachtaí beaga is mó atá san Iodáil (is micrifhiontair iad 94.7 % de chuideachtaí na hIodáile) agus is faoi úinéireacht fiontar den chineál sin atá formhór na gcarranna cuideachta atá ar an mbóthar. Ní fhágann úsáid na gcarranna sin i bhfeidhmiú na gnáthghníomhaíochta gnó nach féidir iad a úsáid chun críoch príobháideach. Sa chás sin, eadhon nuair a úsáidtear na feithiclí sin go pointe áirithe chun críoch príobháideach, íocfar CBL i leith na húsáide príobháidí. Sna himthosca atá ann san Iodáil, mar a bhfuil uige an gheilleagair déanta beagnach go hiomlán de mhicrifhiontair, bheadh gá le heisíocaíochtaí móra a bheadh díréireach, lena n‑áirítear eisíocaíochtaí a thiocfadh den riachtanas doiciméadacht mhionsonraithe a choinneáil, chun an t‑ualach oibre a sheasamh a theastódh chun measúnú agus fíorú a dhéanamh ar leithdháileadh na húsáide sa réimse príobháideach nó sa réimse gnó. Ar na cúiseanna sin, údaraíodh don Iodáil maolú ar Airteagal 168 den Treoir maidir le CBL tríd an gceart asbhainte CBL a theorannú go 40 % i leith ceannach mótarfheithiclí bóthair áirithe, lena n‑áirítear conarthaí cóimeála agus a leithéidí, monarú, fáil laistigh den Chomhphobal, allmhairiú, fáil ar léas nó ar cíos, modhnú, deisiú nó cothabháil, agus caiteachas ar sholáthairtí nó seirbhísí a sheachadtar nó a thugtar i ndáil le feithiclí agus a n‑úsáid, lena n‑áirítear bealaí agus breosla, i gcás nach chun críoch gnó amháin a úsáidtear an fheithicil. Cumhdaítear leis na bearta speisialta gach mótarfheithicil seachas tarracóirí talmhaíochta nó foraoiseachta, a úsáidtear de ghnách chun daoine nó earraí a iompar de bhóthar agus ar lú a n‑uasmheáchan iomlán ná 3.5 tona agus ar lú ná a naoi an méid suíochán iontu, lena n‑áirítear suíochán an tiománaí. Ar an gcaoi chéanna, údaraítear don Iodáil maolú ar Airteagal 26(1), pointe (a), den Treoir maidir le CBL, trí dhíolúine ó CBL a thabhairt i leith úsáid feithiclí chun críoch príobháideach ar feithiclí iad a áirítear ar shócmhainní gnólachta duine inchánach i gcás ina bhfuil na feithiclí sin cumhdaithe ag na bearta speisialta thuasluaite. Is í an Chomhairle a dheonaigh údarú na mbeart maolúcháin thuasluaite trí bhíthin Chinneadh 2007/441/CE an 18 Meitheamh 2007, údarú a mhair go dtí an 31 Nollaig 2010. Ina dhiaidh sin, cuireadh síneadh ceithre huaire leis na bearta maolúcháin ar dhéanamh iarrata don Iodáil, mar a leanas: Le Cinneadh Cur Chun Feidhme 2010/748/AE ón gComhairle an 29 Samhain 2010, cuireadh síneadh leo i gcomhair na tréimhse 1 Eanáir 2011 go dtí an 31 Nollaig 2013; Le Cinneadh Cur Chun Feidhme 2013/679/AE ón gComhairle an 15 Samhain 2013, i gcomhair na tréimhse 1 Eanáir 2014 go dtí an 31 Nollaig 2016; Le Cinneadh Cur Chun Feidhme (AE) 2016/1982 ón gComhairle an 8 Samhain 2016, i gcomhair na tréimhse 1 Eanáir 2017 go dtí an 31 Nollaig 2019; agus, go deireanach, le Cinneadh Cur Chun Feidhme (AE) 2019/2138 ón gComhairle an 5 Nollaig 2019, i gcomhair na tréimhse 1 Eanáir 2020 go dtí an 31 Nollaig 2022. An iarraidh seo atá déanta anois ag an Iodáil ar shíneadh a chur leis na bearta speisialta go dtí an 31 Nollaig 2025, tá sí bunaithe ar na forais chéanna a cuireadh i láthair sna hiarrataí a rinne sí roimhe. Cuimsítear san iarraidh, agus san fhaisnéis a chuir an Iodáil ar fáil an 1 Meitheamh 2022, míniú maidir leis an teorainn chéatadáin a chuirtear ar an gceart asbhainte.

I bhfianaise thionchar dearfach an bhirt speisialta ar ualach riaracháin na gcáiníocóirí agus na n‑údarás cánach araon, moltar, faoi réir coinníollacha áirithe, an síneadh atá iarrtha a údarú. Aon iarraidh ar shíneadh a dhéanfar amach anseo, ba cheart tuarascáil chuí-réasúnaithe a bhfuil údar cuí léi a bheith ag gabháil leis an iarraidh sin, tuarascáil ina ndéantar athbhreithniú ar riachtanas agus éifeachtacht na mbeart speisialta agus athbhreithniú ar an gcéatadán a cuireadh i bhfeidhm sa tréimhse ó 1 Eanáir 2023 go dtí tíolacadh na hiarrata, agus ba cheart an tuarascáil sin a sheoladh chuig an gCoimisiún faoin 31 Márta 2025.

•Comhsheasmhacht le forálacha beartais atá sa réimse beartais cheana

Deonaíodh bearta speisialta de chineál comhchosúil do Bhallstáit eile, ach amháin gur 50 % an ráta a socraíodh i gcomhair an chirt asbhainte.

Sonraítear in Airteagal 176 den Treoir maidir le CBL go gcinnfidh an Chomhairle an caiteachas nach bhfuil CBL in-asbhainte ina leith. Go dtí go ndéanfaidh sí sin, is féidir do na Ballstáit eisiaimh a bhí i bhfeidhm faoi dhlíthe náisiúnta an 1 Eanáir 1979 a choinneáil ar bun. Ar an mbonn sin, tá roinnt forálacha ‘neamhghníomhaíochta’ ann lena gcuirtear srian leis an gceart asbhainte CBL i ndáil le mótarfheithiclí corparáideacha.

Theip ar thionscnaimh roimhe seo chun rialacha a bhunú maidir leis na catagóirí caiteachais a d’fhéadfadh a bheith faoi réir srian ar an gceart asbhainte. Go dtí go ndéanfar na rialacha sin a chomhchuibhiú ar leibhéal an Aontais, meastar gurb iomchuí bearta speisialta amhail na cinn atá ann faoi láthair.

Dá bhrí sin, tá na bearta atá beartaithe comhsheasmhach le forálacha na Treorach maidir le CBL.